Közlekedési és Beruházási Minisztérium
[bookmark: _Toc0]Új vezérigazgató a HungaroControl élén
Január 1-jével új vezető érkezik a HungaroControl Magyar Légiforgalmi Szolgálat Zrt élére: a tulajdonosi jogokat gyakorló Vitézy Dávid közlekedési és beruházási miniszter Dr. Kállai Évát nevezte ki a szakszolgálat vezérigazgatójának. Turi Ferenc jelenlegi vezérigazgató december 31-ével távozik a cégtől.
A magyar és a koszovói légtér irányításáért felelős társaságot 2024. augusztus 1-je óta vezette Turi Ferenc, aki több mint négy évtizedes tapasztalatot gyűjtött a repülés világában. Pályafutása során vezető pozíciókat töltött be a MALÉV-nál, Magyarország egykori nemzeti légitársaságánál is.
Dr. Kállai Éva több mint 20 éves szakmai és vezetői tapasztalattal rendelkezik a légiközlekedés különböző területeiről. Karrierjét a Polgári Légiközlekedési Hatóságnál kezdte, később a Nemzeti Fejlesztési Minisztérium Légi- és Víziközlekedési Főosztályának vezetője volt. Majd a Budapest Fejlesztési Központ stratégiai, később közjogi és közkapcsolati főigazgatói pozícióját töltötte be, amely után a Technológiai és Ipari Minisztériumban légügyi főigazgató és helyettes államtitkár volt.
A HungaroControlhoz 2023-ban csatlakozott, az Entry Point Central (EPC) képzési központ megbízott vezetőjeként kezdett dolgozni, majd az ATM képzési csoport vezetője lett, ezt követően pedig az EPC élére nevezték ki. Innen érkezik a társaság vezérigazgatói pozíciójába.
Vitézy Dávid közlekedési és beruházási miniszter a kinevezéssel kapcsolatban elmondta: „A HungaroControl az elmúlt időszakban a folyamatosan növekvő légiforgalom mellett is jelentősen csökkentette a légiforgalmi irányításból eredő késéseket, miközben tavaly több mint 1,4 millió légi jármű biztonságos közlekedését segítette.Kállai Éva számára a légiközlekedés több területén és a HungaroControlnál szerzett vezetői tapasztalata jó alap ahhoz, hogy eredményesen irányítsa a társaságot. A következő években különösen fontos lesz a repülésbiztonság, mint fő szempont megőrzése mellett a növekvő forgalom kiszolgálása, a kapacitások fejlesztése, az adatalapú döntéshozatal erősítése, a technológiai transzformáció és a késések mérséklése. Sok sikert kívánok új feladatkörében!”
Vitézy Dávid közlekedési és beruházási miniszter a témában megosztott Facebook bejegyzése itt érhető el: https://www.facebook.com/vitezydavid/posts/pfbid035u9vaRcDYt1ytFVTpa58WMFhmi8t1ANRq3KjmHdaotynmm8T8Fk7etQDhSRT7NFHl

